Kaapstad-fietstoer spog met korter roeteDie gewilde Kaapstad-fietstoer bied vanjaar ook ’n roete van 42 km aan. Foto: Twitter. Die 45ste weergawe van die Kaapstad-fietstoer vind in Maart plaas en oudergewoonte beloof organiseerders ŉ lekkerder en mooier fietstrap-avontuur as ooit. ŉ Nuutjie op vanjaar se program is ŉ roete van 42 km; ŉ verwikkeling wat soos musiek in die ore is vir fietsrygroentjies, juniors en diegene wat skrikkerig vir die 109 km-wedren is. Volgens David Bellairs van die Kaapstad-fietstoertrust sal dit deelnemers ŉ unieke geleentheid bied om deur van die Moederstad se vernaamste strate te blits. Iets wat nie te gereeld gebeur nie. “Ek dink dit is ook belangrik om te besef dat dit geweldige koste verg om paaie in ŉ groot metropolitaanse stad te sluit,” het Bellairs in ŉ onderhoud op 702 gesê. Van die faktore wat ŉ invloed op die koste het, is die deelnemers se veiligheid, waterpunte en alternatiewe roetebeplanning vir die plaaslike inwoners. “Ons is egter verheug om deelnemers hierdie nuwe opsie te bied. Dit is ŉ geleentheid vir fietsryers wat dalk nog nie oor genoeg selfvertroue beskik om die volle roete aan te pak nie, om óók in die dag se fietsrypret te deel. Dalk moedig dit hulle aan om klein te begin voordat hulle groter hoogtes bereik.” What can you expect at the 42km route? The same world class organisation & atmosphere that makes the 45-year-old #CTCycleTour a must-do event. The new 42km route is expected to add an extra dimension and a wider range of cyclists to the celebration of cycling in March. pic.twitter.com/o5tesWZxGT — Cape Town Cycle Tour (@CTCycleTour) December 26, 2022 Verlede jaar het Marc Pritzen en Kim le Court de Billot die speke in die 109 km-wedren laat sing toe hulle in reënerige toestande eerste oor die wenstreep gejaag het. “Dit is ’n onbeskryflike gevoel – die Kaapstad-fietstoer was nog altyd die groot doelwit gewees. Die reënweer het my eintlik gepas; ek hou daarvan om in nat toestande fiets te ry,” het die jong Pritzen gesê. Op haar beurt was Le Court de Billot in haar skik met haar vertoning – sy het immers haar titel suksesvol verdedig. “Dit was waarskynlik die opwindendste Kaapstad-fietstoer nóg. Daar was baie kranige fietsryers in my kategorie en hierdie een was ongetwyfeld die soetste om te wen,” het die Mauritiaanse boorling gesê. Te midde van die Covid-19-regulasies het daar verlede jaar steeds meer as 22 000 deelnemers ingeskryf. Datum: 12 Maart Afstande: 109 km en 42 km Sluitingsdatum: 31 Januarie om 17:00. Om in te skryf klik hier. Enter now for the 2023 Cape Town Cycle Tour 42km route, it's a short and sweet ride that gives you a taste of the Cycle Tour fun. ????12 March 2023 ????Join the pedal party here: https://t.co/JK2sttqOUq #CTCycletour #CTCycletour2023 pic.twitter.com/NSsTcxVek8 — Cape Town Cycle Tour (@CTCycleTour) January 11, 2023